input: REGOLAMENT TAL-KUMMISSJONI (UE) Nru 280/2013
  tat-22 ta’ Marzu 2013
  li jemenda r-Regolament (KE) Nru 62/2006 dwar l-ispeċifikazzjoni teknika għall-interoperabilità fir-rigward tas-subsistema “applikazzjonijiet telematiċi għas-servizz tat-trasport tal-merkanzija” tas-sistema ferrovjarja trans-Ewropea konvenzjonali
  (Test b’relevanza għaż-ŻEE)
  IL-KUMMISSJONI EWROPEA,
  Wara li kkunsidrat it-Trattat dwar il-Funzjonament tal-Unjoni Ewropea,
  Wara li kkunsidrat id-Direttiva 2008/57/KE tal-Parlament Ewropew u tal-Kunsill tas-17 ta’ Ġunju 2008 dwar l-interoperabilità tas-sistema ferrovjarja fil-Komunità (1), u b’mod partikolari l-Artikolu 6(1) tagħha,
  Billi:
  (1)
  L-Artikolu 4b tar-Regolament tal-Kummissjoni (KE) Nru 62/2006 tat-23 ta’ Diċembru 2005 dwar l-ispeċifikazzjoni teknika għall-interoperabilità fir-rigward tas-subsistema “applikazzjonijiet telematiċi għas-servizz tat-trasport tal-merkanzija” tas-sistema ferrovjarja trans-Ewropea konvenzjonali (2) jipprovdi li l-Aġenzija Ferrovjarja Ewropea għandha taġġorna d-dokumenti msemmija fl-Anness A tar-Regolament (KE) Nru 62/2006 abbażi ta’ talbiet għal tibdil ivvalidati qabel it-13 ta’ Mejju 2012.
  (2)
  Il-Kummissjoni rċeviet, mill-Aġenzija Ferrovjarja Ewropea, ir-Rakkomandazzjoni ERA/REC/06a-2012/INT tal-24 ta’ Lulju 2012 sabiex taġġorna l-Anness A tar-Regolament (KE) Nru 62/2006 sabiex isir riferiment għad-dokumenti tekniċi li ġew emendati skont il-proċess ta’ ġestjoni tat-tibdil (“Final Baseline 5.2”).
  (3)
  Ir-Regolament (KE) Nru 62/2006 għandu għaldaqstant jiġi emendat kif xieraq.
  (4)
  Il-miżuri pprovduti f’dan ir-Regolament huma skont l-opinjoni tal-Kumitat stabbilit skont l-Artikolu 29(1) tad-Direttiva 2008/57/KE,
  ADOTTAT DAN IR-REGOLAMENT:
  Artikolu 1
  L-Anness A għar-Regolament (KE) Nru 62/2006 jinbidel bit-test stipulat fl-Anness għal dan ir-Regolament.
  Artikolu 2
  Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
  Dan ir-Regolament għandu jorbot fl-intier tiegħu u japplika direttament fl-Istati Membri kollha.
  Magħmul fi Brussell, it-22 ta’ Marzu 2013.